Jee sáá nkuvi nkachiꞌ Jesús rá tu̱ꞌun yaꞌá, jee nkene re̱ꞌ kua̱ꞌa̱nꞌ re̱ꞌ íyo ka̱ꞌ ichi yuꞌú yuviꞌ naní Cedrón jín rá te̱e súkuáꞌa re̱ꞌ ráa, nu̱u̱nꞌ káá tataꞌ sáꞌá jee nki̱vɨ re̱ꞌ yukuán jín rá te̱e súkuáꞌa re̱ꞌ ráa.
Jee Judas, ya̱ kúvi te̱e ya̱ naku̱ꞌva‑a Jesús xi̱ntíín rá te̱e kánéꞌén, jee suni jíníꞌ‑i nu̱u̱nꞌ ñu̱ꞌún yukuán, chi kéꞌín víꞌí íchí ña̱ꞌa̱nꞌ Jesús nnu̱tútú re̱ꞌ yukuán jín rá te̱e súkuáꞌa re̱ꞌ ráa.
Saájee nkenta Judas yukuán náka kue̱ꞌe̱ꞌ víꞌí rá soldado, jín rá te̱e kúmí veñu̱ꞌun káꞌnú, ya̱ nta̱jí rá su̱tu̱ꞌ kúñáꞌnú jín rá fariseo ráa kua̱ꞌa̱nꞌ ráa, jee ínaꞌá ráa rá kantil, jín rá ñuꞌunꞌ itɨ sújié, jee níso ráa rá yuchiꞌ espada ráa.
Soo ya̱ jíníꞌ Jesús nɨꞌɨ rá tu̱nóꞌó va̱ji nu̱u̱nꞌ re̱ꞌ, jee saáva nkene re̱ꞌ kua̱taꞌanꞌ re̱ꞌ ráa, jee nkachiꞌ re̱ꞌ: ―¿Né ɨɨn nánukú rán? ―nkachiꞌ re̱ꞌ.
Jee nna̱xiníkó ráa nu̱u̱nꞌ re̱ꞌ: ―Nánukú ránꞌ Jesús te̱e ñuunꞌ Nazaret ―nkachiꞌ ráa. Jee nkachiꞌ Jesús nu̱u̱nꞌ ráa: ―Nuꞌuꞌ Ví‑i ―nkachiꞌ re̱ꞌ. Jee suni íñɨ́ Judas jín rá ñɨvɨ kue̱ꞌe̱ꞌ vá, ya̱ maáa ví ya̱ naku̱ꞌva‑a Jesús nu̱u̱nꞌ rá ñɨvɨ vá.
Jee sáá nkachiꞌ Jesús Nuꞌuꞌ Ví‑i, jee nna̱kaka yátá ráa, jee nna̱niso ráa nu̱u̱nꞌ ñuꞌun.
Jee saáva tukuni ni̱ka̱tu̱ꞌún Jesús ráa: ―¿Né ɨɨn nánukú rán? Jee nkachiꞌ ráa: ―Jesús tée ñuunꞌ Nazaret ―nkachiꞌ ráa.
Jee nna̱xiníkó Jesús: ―Ya nkachiꞌ ni̱ꞌ nu̱u̱nꞌ rán ya̱ Nuꞌuꞌ Ví‑i. Jee saáva retú nuꞌuꞌ kúvi ya̱ nánukú rán, jee ku̱ꞌva rán nkɨ́ꞌɨ́nꞌ rá te̱e kútáꞌán jín nuꞌuꞌ yaꞌá.
Nkachiꞌ re̱ꞌ sukuán sáva sikúnkuvi tu̱ꞌun ya̱ nkaꞌanꞌ re̱ꞌ jín Tátáꞌ re̱ꞌ Ndiosíꞌ, sáá nkachiꞌ re̱ꞌ: “Rá ñɨvɨ ya̱ ntaji nú nu̱u̱nꞌ ni̱ꞌ, jee ntu̱ví nsu̱kuíta ni̱ꞌ ni ɨɨn ráa”, nkachiꞌ re̱ꞌ.
Saájee Simón Pedro, ínaꞌá re̱ꞌ ɨɨn yuchiꞌ espada, jee ntavaꞌ re̱ꞌ maa jee nkuun re̱ꞌ yuchiꞌ musúꞌ su̱tu̱ꞌ kúñáꞌnú jee ñeꞌneꞌ re̱ꞌ so̱ꞌo ichi kuáꞌá te̱e vá. Jee naní musúꞌ vá Malco.
Saájee nkachiꞌ Jesús nu̱u̱nꞌ Pedro: ―Nachuꞌun yuchiꞌ espada nú iniꞌ ñɨɨn yuchiꞌ nú. Chi tu̱nóꞌó ntaji Tátáꞌ ni̱ꞌ nu̱u̱nꞌ ni̱ꞌ, ¿á ntu saá íyó kunoꞌo ni̱ꞌ maa réja? ―nkachiꞌ Jesús.
Saájee rá soldado jín te̱e tátúníꞌ nu̱u̱nꞌ ráa, jín rá te̱e kúmí veñu̱ꞌun káꞌnú ya̱ nta̱jí rá te̱e kúñáꞌnú nu̱u̱nꞌ Israel, ntɨɨn ráa Jesús, jee nte̱nuꞌniꞌ ráa re̱ꞌ.
Jee kua̱na̱ka ráa Jesús xíꞌna ka̱ꞌ nu̱u̱nꞌ Anás, chi jie̱ꞌe̱ꞌ ni ka̱ꞌ táchi̱so Caifás kúvi Anás. Jee Caifás kúvi su̱tu̱ꞌ kúñáꞌnú kui̱ya̱ꞌ yukuán.
Jee Caifás ví te̱e ya̱ nna̱kutíñú nu̱u̱nꞌ rá ñɨvɨ Israel ya̱ va̱ꞌa ka̱ꞌ kúvi ya̱ kuviꞌ ɨɨn te̱e ni jie̱ꞌe̱ꞌ ya̱ váꞌa rá ñɨvɨ.